**Z A P I S N I K**

 sa 11. sjednice Općinskog vijeća Općine Tompojevci, održane u prostorijama Ureda Općine Tompojevci, A.G. Matoša 1, Tompojevci, dana 26.11. 2018. godine s početkom u 17,00 sati.

**Sjednici su nazočni članovi Općinskog vijeća Općine Tompojevci**

1. Dubravko Martić - predsjednik
2. Zlatko Potočki - potpredsjednik Općinskog vijeća
3. Dejan Ljikar
4. Zdravko Galović
5. Tatjana Penavić
6. Amalija Lovrić
7. Ivan Štefanac
8. Jelena Kovačević
9. Damir Tkalec
10. Danijel Račman
11. Tomislav Panenić
12. Bernadica Sitaš

**Odsutni:**

4. Marko Romić - predsjednik Savjeta mladih

**Osim članova Općinskog vijeća, sjednici su nazočni:**

1. Zdravko Zvonarić – Općinski načelnik
2. Kristina Kujundžić - zamjenica Općinskog načelnika
3. Slavko Ždinjak – zamjenik općinskog načelnika iz reda pripadnika rusinske nacionalne manjine
4. Kata Cvitković – pročelnica JUO

Predsjednik Općinskog vijeća pozdravlja nazočne vijećnike, donačelnicu, donačelnika, utvrđuje kvorum (nazočno 12 vijećnika od ukupno 12 vijećnika) i predlaže dnevni red:

1. Usvajanje skraćenog zapisnika s prošle sjednice Općinskog vijeća.
2. Prijedlog Odluke o komunalnoj naknadi.
3. Prijedlog Odluke o vrijednosti boda komunalne naknade.
4. Prijedlog Odluke o komunalnom doprinosu.
5. Prijedlog Odluke o izboru najpovoljnije ponude za zakup poljoprivrednog zemljišta u vlasništvu Općine Tompojevci.

6. Pitanja i prijedlozi.

Predloženi dnevni red jednoglasno prihvaćen.

**Točka 1.**

*Usvajanje skraćenog zapisnika s prošle sjednice Općinskog vijeća*

Predsjednik vijeća dao je na raspravu i usvajanje Zapisnik s 10. sjednice Općinskog vijeća.

**Zapisnik bez rasprave usvojen jednoglasno ( 12 glasova „ZA“).**

**Točka 2.**

*Prijedlog Odluke o komunalnoj naknadi*

Predsjednik OV daje riječ pročelnici Kati Cvitković

*Kata Cvitković* - početkom kolovoza ove godine (2018.) stupio je na snagu novi Zakon o komunalnom gospodarstvu (68/18), kojim je propisano da predstavničko tijelo jedinice lokalne samouprave (Općinsko vijeće) donosi odluku o komunalnoj naknadi kojom se određuju: područja zona u općini u kojima se naplaćuje komunalna naknada, koeficijent zone (Kz) za pojedine zone u općini u kojima se naplaćuje komunalna naknada, koeficijent namjene (Kn) za nekretnine za koje se plaća komunalna naknada, rok plaćanja komunalne naknade, nekretnine važne za općinu koje se u potpunosti ili djelomično oslobađaju od plaćanja komunalne naknade, opći uvjeti i razlozi zbog kojih se u pojedinačnim slučajevima odobrava djelomično ili potpuno oslobađanje od plaćanja komunalne naknade. Također, Zakonom je propisano da jedinice lokalne samouprave trebaju donijeti odluku o komunalnoj naknadi u roku od šest mjeseci od dana stupanja na snagu ovog Zakona (do 4.2.2019.). Novina u Zakonu o komunalnom gospodarstvu je i da je njime propisano kada nastaje obveza komunalne naknade, tko je obveznik plaćanja komunalne naknade, za koje vrste nekretnina, pod kojim se uvjetima obveza plaćanja komunalne naknade utvrđuje korisniku nekretnine. Nadalje, propisano je i da vlasnik nekretnine solidarno jamči za plaćanje komunalne naknade ako je obveza plaćanja te naknade prenesena na korisnika nekretnine pisanim ugovorom.Činjenica da se komunalna naknada utvrđuje u godišnjem iznosu, a ne kao do sada u mjesečnom iznosu jedna je od najvećih novina propisanih novim Zakonom o komunalnom gospodarstvu. Treba naglasiti da zone naplate komunalne naknade, i koeficijenti namjene nisu promijenjeni u odnosu na staru odluku iz 2001. godine. Vrijednost boda je određena na godišnjoj razini, a ne kao do sada na mjesečnoj razini. Slijedom svega iznijetoga predlaže se donošenje nove Odluke o komunalnoj naknadi u skladu s odredbama spomenutog Zakona o komunalnom gospodarstvu.

Otvorena rasprava.

*Zlatko Potočki* - postavlja pitanje u vezi poslovnih prostora, a Tomislav Panenić se uključuje u raspravu i kaže da je određen najmanji koeficijent namjene i da tu nema prostora za daljnjim smanjenjem ( što se tiče proizvodnih djelatnosti).

**Nakon zaključene rasprave Općinsko vijeće sa 11 glasova „ZA“ i 1 protiv (Zlatko Potočki) donijelo Odluku o komunalnoj naknadi.**

**Točka 3.**

*Prijedlog Odluke o vrijednosti boda komunalne naknade*

Predsjednik OV daje riječ pročelnici Kati Cvitković

*Kata Cvitković* - kako je već u prethodnoj točki pojašnjeno razlog donošenja nove Odluke o vrijednosti boda leži u potrebi usklađivanja s novim Zakonom o komunalnom gospodarstvu kojim je propisano da visinu komunalne naknade treba utvrđivati u godišnjem iznosu, a ne više kao do sada u mjesečnom iznosu. Obzirom da je do sada važećom Odlukom vrijednost boda utvrđena u visini od 0,20 kuna, novopredložena visina vrijednosti boda od 2,40 kuna predstavlja zapravo umnožak dosadašnje vrijednosti boda od 0,20 kuna s dvanaest mjeseci u godini.

**Općinsko vijeće je bez rasprave s 10 glasova „ZA“ i 2 protiv (Zlatko Potočki i Danijel Račman) donijelo Odluku o vrijednosti boda komunalne naknade.**

**Točka 4.**

*Prijedlog Odluke o komunalnom doprinosu*

Predsjednik OV daje riječ pročelnici Kati Cvitković

*Kata Cvitković* - odredbom članka 130. St. 1 Zakona o komunalnom gospodarstvu ( NN br. 68/18) propisano je da jedinice lokalne samouprave trebaju donijeti odluku o komunalnom doprinosu iz članka 78. St. 1 Zakona u roku od šest mjeseci od dana stupanja na snagu ovog Zakona ( do 4.02.2019.) Sukladno gore navedenom Općina Tompojevci je dužna donijeti odluku o komunalnom doprinosu radi usklađenja s novi Zakonom. Prijedlog odluke je sačinjen sukladno odredbama novog zakona s tim da su odredbe koje se odnose na zone plaćanja komunalnog doprinosa, jedinična vrijednost komunalnog doprinosa i mogućnost obročnog plaćanja ostale iste kao do sada.

Otvorena rasprava.

*Tomislav Panenić* - daje prijedlog (amandman - uz obrazloženje da to nije neki veći prihod proračuna, a građanima bi značilo) da se jedinična cijena komunalnog doprinosa smanji tako da za prvu zonu iznosi 2,00 kn, za drugu zonu 1,50 kn, a za treću zonu 1,00 kn.

*Općinski načelnik* - imaju poljoprivrednici natječaja gdje se mogu javiti i dobiti sredstva, a mi moramo voditi računa i o prihodima proračuna.

Predsjednik OV daje prijedlog (amandman) Tomislava Panenića na glasovanje, te je isti jednoglasno prihvaćen. Potom predsjednik OV stavlja prijedlog odluke (s prethodnom izmjenom) na glasovanje, te je **Općinsko vijeće jednoglasno (s 12 glasova „ZA“) donijelo odluku o Komunalnom doprinosu.**

**Točka 5.**

*Prijedlog Odluke o izboru najpovoljnije ponude za zakup poljoprivrednog zemljišta u vlasništvu Općine Tompojevci*

Predsjednik OV daje riječ pročelnici Kati Cvitković

Kata Cvitković – na raspisani natječaj javio se samo dosadašnji zakupnik, a to je Poljoprivredno -uslužni obrt „Lajko“ vl. Violeta Lajko, Tompojevci, visina ponuđene godišnje zakupnine je 4.650,00 kn.

Općinski načelnik - to je prihvatljiva cijena (čak i veća od prijašnje) stog se predlaže da se njegova ponuda prihvati kao najpovoljnija i sklopi Ugovor o zakupu.

**Općinsko vijeće je jednoglasno, bez rasprave ( s 12 glasova „ZA“) donijelo Odluka o izboru najpovoljnije ponude za zakup poljoprivrednog zemljišta u vlasništvu Općine Tompojevci**

**Točka 6.**

*Pitanja i prijedlozi*

*Tatjana Penavić* - postavlja pitanje, kao i na prošloj sjednici, u vezi održavanja poljskih putova ( konkretno pita za sanaciju rupe kod groblja u Berku) za koje je osigurano 90.000,00 kn u proračunu. Nadalje, traži da se reflektor kod spomen obilježja koji je sada priključen na reflektor kod nogometnog igrališta , vrati na javnu rasvjetu kako je prije bilo, te obavještava kako reflektori kod crkve ne gore ( jedan je razbijen, a drugi nije u funkciji).

*Općinski načelnik* - reflektori će se riješiti, a udarna rupa nije sanirana jer nije bilo dovoljno materijala od parkirališta ( velika visinska razlika pa je sav materijal utrošen za parking). Otresnica je napravljena u produžetku ceste, a popravljeno je i 65 m ceste do groblja. Do sada su poljoprivrednici sa svojim traktorima ravnali lenije, pa ako se nasipa kamen, to se više neće moći raditi. U raspravu se uključuje Zlatko Potočki i Tomislav Panenić koji kaže da je to najniži teren kod groblja i da bi se to najbolje riješilo da se iskopa kanal koji bi onda povukao vodu. Načelnik je još rekao da općina ima ponudu za drobljenje betona (od starih staza) i za nasipanje putova u vrijednosti od 123.000,00 kn.

*Damir Tkalec* - traži bolju suradnju sa predsjednicima Mjesnih odbora, jer smatra da do sada ona nije bila dobra (navodi primjer stavljanja obavijesti na oglasnu ploču i prikupljanje opasnog otpada od poljoprivrednika za koji nije znao).

*Općinski načelnik* - prikupljanje opasnog otpada od poljoprivrednika nije u ingerenciji općine ni mjesnih odbora ( već određenih firmi) , pa tako ni on sam nije znao za datum i vrijeme prikupljanja. Informacija se ne može dobiti na kućnom pragu, već se treba doći u općinu ili nazvati na telefon ( a postoje i obavijesti na facebooku i web adresi).

*Tomislav Panenić* - treba održati tematski sastanak sa predsjednicima MO, a i pozivati ih na sjednice Općinskog vijeća.

ZAPISNIČAR PREDSJEDNIK OPĆINSKOG VIJEĆA

Kata Cvitković Dubravko Martić